
Ministru kabineta sēdes protokollēmums

Informatīvais ziņojums "Invaliditātes novērtēšanas sistēmas pilnveide pilngadīgām personām"

· 1. Pieņemt zināšanai iesniegto informatīvo ziņojumu.
· 2. Labklājības ministrijai un Veselības un darbspēju ekspertīzes ārstu valsts komisijai līdz 2027. gada 31. decembrim veikt informatīvajā ziņojumā piedāvātās invaliditātes novērtēšanas pieejas un īpašas kopšanas nepieciešamības novērtēšanas pieejas pilotēšanu un rezultātu apkopošanu. Nepieciešamais finansējums pilotprojekta īstenošanai ir nodrošināms Labklājības ministrijas esošo valsts budžeta līdzekļu ietvaros, veicot līdzekļu prioritēšanu un vienlaikus izskatot iespēju piesaistīt Eiropas Savienības struktūrfondu projekta Nr.4.3.5.3/1/24/I/001 "Sociālo pakalpojumu kvalitātes un efektivitātes paaugstināšana" netiešo izdevumu finansējumu.
· 3. Pieņemt zināšanai, ka informatīvajā ziņojumā piedāvātās invaliditātes novērtēšanas un īpašas kopšanas nepieciešamības novērtēšanas pieejas ieviešanai no 2030. gada 1. janvāra ir nepieciešami papildu valsts budžeta līdzekļi un Labklājības ministrijai (Veselības un darbspēju ekspertīzes ārstu valsts komisijai) papildus ir nepieciešamas 39 amata vietas (kopā 38 slodzes). Nepieciešamās amata vietas tiks nodrošinātas resora ietvaros, nepalielinot kopējo amata vietu skaitu. 
· 4. Labklājības ministrijai līdz 2028. gada 1. februārim, pamatojoties uz šā protokollēmuma 2. punktā noteiktā pilotprojekta rezultātiem, izstrādāt un labklājības ministram iesniegt Ministru kabinetā konceptuālo ziņojumu par invaliditātes novērtēšanas sistēmas pilnveidi pilngadīgām personām, tostarp aktualizējot informāciju par piedāvātās invaliditātes novērtēšanas un īpašas kopšanas nepieciešamības novērtēšanas pieejas ieviešanas iespējām un papildu nepieciešamo valsts budžeta finansējumu.

